ET Euroopa Liidu Teataja C 183/13

Apellatsioonikomitee töökord (Määrus (EL) nr 182/2011)

Apellatsioonikomitee vastu võtnud 29. märtsil 2011

2011/C 183/05

APELLATSIOONIKOMITEE,

võttes arvesse Euroopa Parlamendi ja nõukogu 16. veebruari 2011. aasta määrust (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes, (1) ja eriti selle artikli 3 lõiget 7,

võttes arvesse komisjoni ettepanekut,

ON VASTU VÕTNUD JÄRGMISE TÖÖKORRA:

Artikkel 1

Koosoleku kokkukutsumise üldeeskirjad

1. Kui komitee eesistuja otsustab vastavalt määruse (EL) nr 182/2011 artikli 5 lõigetele 3 ja 4 edastada küsimus apellatsioonikomiteele, siis, ilma et piiraks artikli 2 kohaldamist, peab eesistuja viivitamata teavitama sellest otsusest komitee liikmeid ja liikmesriikide alalisi esindusi (edaspidi „alalised esindused”). Nimetatud teatise kuupäeva loetakse edastamise kuupäevaks. Teatisele edastamise kohta lisatakse rakendusakti lõplik eelnõu sel kujul, nagu see esitati komiteele hääletamiseks.

2. Määruse (EL) nr 182/2011 artiklis 7 ette nähtud juhtudel esitab komitee eesistuja rakendusakti viivitamata apellatsioonikomiteele. Esitamise kuupäeva loetakse edastamise kuupäevaks.

3. Vastavalt määruse (EL) nr 182/2011 artikli 3 lõike 7 kolmandale lõigule kutsutakse apellatsioonikomitee koosolek kokku kõige varem 14 päeva ja kõige hiljem kuus nädalat pärast edastamise kuupäeva.

4. Eesistuja kutsub koosoleku kokku mitte varem kui 14 päeva pärast rakendusakti eelnõu ja päevakorra projekti esitamist komiteele, välja arvatud nõuetekohaselt põhjendatud juhtudel.

5. Vastavalt määruse (EL) nr 182/2011 artikli 3 lõike 7 viiendale lõigule määrab komisjon apellatsioonikomitee koosoleku kuupäeva kindlaks tihedas koostöös liikmesriikidega, et liikmesriigid ja komisjon saaksid tagada esindatuse asjakohasel tasemel.

Selleks peab komisjon võimalike koosoleku kuupäevade üle nõu liikmesriikidega. Liikmesriigid võivad teha selles küsimuses ettepanekuid ja teatada, millisel tasemel nad soovivad esindatud olla. Esindatus peaks olema piisavalt kõrge ja horisontaalne, sealhulgas ministrite tasemel. Üldjuhul peaks esindatus olema tagatud vähemalt liikmesriikide valitsuste alaliste esindajate komitee liikmete tasemel. Komisjon võtab esitatud ettepanekuid võimalikult suurel määral arvesse.

Artikkel 2

Koosoleku kokkukutsumine lõplike dumpinguvastaste ja tasakaalustusmeetmete eelnõude puhul

1. Määruse (EL) nr 182/2011 artikli 5 lõikes 5 osutatud juhtudel alustab komisjon kohe pärast hääletamist konsultatsioone liikmesriikidega.

2. Eesistuja teavitab komitee liikmeid ja alalisi esindusi lõikes 1 sätestatud konsultatsioonide tulemustest ning esitab selle alusel apellatsioonikomiteele kas:

a) rakendusakti eelnõu selle versiooni, mille üle komitee hääletas, või

b) rakendusakti eelnõu muudetud versiooni.

Esimese lõigu kohase esitamise kuupäeva loetakse edastamise kuupäevaks. Edastamise kuupäev on kõige varem 14 päeva ja hiljemalt üks kuu pärast komitee viimast koosolekut.

3. Vastavalt määruse (EL) nr 182/2011 artikli 5 lõike 5 teisele lõigule kutsutakse apellatsioonikomitee koosolek kokku kõige varem 14 päeva ja hiljemalt üks kuu pärast edastamise kuupäeva.

4. Vastavalt määruse (EL) nr 182/2011 artikli 5 lõike 5 teisele lõigule ei vabasta käesolevas artiklis osutatud tähtajad vajadusest järgida asjaomastes põhiõigusaktides sätestatud tähtaegu.

Artikkel 3

Apellatsioonikomitee liikmetele esitatavad dokumendid

1. Apellatsioonikomitee eesistuja koostab päevakorra ja esitab selle apellatsioonikomiteele.

2. Apellatsioonikomitee eesistuja esitab kutse, rakendusaktide eelnõud ja muud koosolekuks vajalikud dokumendid apellatsioonikomitee liikmetele piisavalt varakult enne koosolekut, võttes arvesse juhtumi kiireloomulisust ja keerukust, ja mitte hiljem kui 14 kalendripäeva enne koosolekut vastavalt artikli 1 lõikele 4. Kõnealused dokumendid esitatakse vastavalt artikli 11 lõikele 2.

Artikkel 4

Apellatsioonikomitee arvamus

1. Apellatsioonikomitee esitab oma arvamuse rakendusakti eelnõu kohta või määruse (EL) nr 182/2011 artikli 7 kohaste juhtude korral rakendusaktide kohta selle komitee eesistuja poolt määratud tähtaja jooksul, vastavalt määruse (EL) nr 182/2011 artikli 3 lõikele 3 ja lõike 7 kolmandale lõigule.

2. Vastavalt määruse (EL) nr 182/2011 artikli 3 lõikele 4 ja artikli 6 lõikele 2 püüab eesistuja leida lahenduse, millel on apellatsioonikomitees võimalikult suur toetus. Enne hääletamist teavitab eesistuja apellatsioonikomiteed sellest, millisel viisil on arutelusid ja eeskätt apellatsioonikomitees suurt toetust leidnud muudatusettepanekuid arvesse võetud.

3. Apellatsioonikomitee esitab oma arvamuse kvalifitseeritud häälteenamusega vastavalt määruse (EL) nr 182/2011 artikli 6 lõikele 1.

Erandina esimesest lõigust esitab apellatsioonikomitee kuni 1. septembrini 2012 vastavalt määruse (EL) nr 182/2011 artikli 6 lõikele 5 oma arvamuse lõplike dumpinguvastaste ja tasakaalustusmeetmete eelnõude kohta oma pädevate liikmete lihthäälteenamusega

4. Kui ühelgi apellatsioonikomitee liikmel ei ole vastuväiteid, võib eesistuja ametliku hääletamiseta otsustada, et apellatsioonikomitee on andnud positiivse arvamuse rakendusakti eelnõu kohta konsensusega.

5. Olles konsulteerinud apellatsioonikomitee liikmetega, võib eesistuja omal algatusel või komitee liikme taotlusel lükata hääletamise edasi koosoleku lõppu või mõnele järgmisele koosolekule.

6. Kui apellatsioonikomitee ei esita arvamust, teavitab eesistuja selle komitee liikmeid niipea, kui võimalik, kas komisjon kavatseb rakendusakti vastu võtta.

Artikkel 5

Esindatus ja kvoorum

1. Iga liikmesriiki käsitletakse apellatsioonikomitee ühe liikmena. Apellatsioonikomitee iga liige määrab oma delegatsiooni koosseisu ning teatab selle eesistujale ja teistele liikmesriikidele, selleks et saavutada apellatsioonikomitee koosolekul võimalikult ühtlane esindatuse tase. Iga delegatsiooni koosseis teatatakse apellatsioonikomitee eesistujale mõistliku aja jooksul, kuid mitte hiljem kui viis kalendripäeva enne apellatsioonikomitee koosoleku kuupäeva.

2. Euroopa Komisjon hüvitab vaid ühe isiku sõidukulud liikmesriigi kohta.

3. Liikmesriigi delegatsioon võib esindada maksimaalselt veel ühte liikmesriiki. Esindatav liikmesriik teavitab eesistujat enne koosolekut või hiljemalt enne hääletamist.

4. Apellatsioonikomitee kvoorumi moodustamiseks on vajalik liikmesriikide enamuse kohalolek. Sama nõue kehtib ka juhul, kui apellatsioonikomitee esitab arvamuse konsensuse alusel. Kui apellatsioonikomitee ei ole arvamust esitanud määruse (EL) nr 182/2011 artikli 3 lõigetega 3 või 7 ette nähtud tähtaja jooksul, tuleb seda käsitada määruse artikli 6 lõike 3 kohaselt selliselt, et apellatsioonikomitee arvamust ei esitanud.

Artikkel 6

Kolmandad isikud ja eksperdid

1. Kolmandate riikide või organisatsioonide esindajad, kellel on siduva õigusakti alusel õigus viibida komitee koosolekul, kutsutakse apellatsioonikomitee koosolekutele.

2. Kandidaatriikide esindajaid kutsutakse apellatsioonikomitee koosolekutel osalema alates ühinemislepingu allakirjutamist.

3. Kui apellatsioonikomitee liikmed toetavad lihthäälteenamusega taotlust kutsuda koosolekule esindajaid liidu organitest, talitustest või asutustest, millele põhiõigusakt annab rolli rakendusakti vastuvõtmises, siis kutsutakse nad koosolekule. Eesistuja võib otsustada kutsuda selliseid esindajaid ka omal algatusel. Samal ajal võivad liikmesriigid olla lihthäälteenamusega nende koosolekul osalemise vastu.

4. Lõigetes 1, 2 ja 3 osutatud kolmandate isikute esindajad ei viibi apellatsioonikomitee hääletamisel ega võta sellest osa.

5. Ükski muu kolmas isik ega ekspert, kes ei kuulu liikmesriigi delegatsiooni, apellatsioonikomitee koosolekutel ei osale.

Artikkel 7

Kirjalik menetlus

1. Eesistuja võib vastavalt määruse (EL) nr 182/2011 artikli 3 lõikele 5 saada apellatsioonikomitee arvamuse kirjaliku menetluse raames. Eelkõige võib eesistuja kasutada kirjalikku menetlust apellatsioonikomitee arvamuse saamiseks juhtudel, kui rakendusakti eelnõu on apellatsioonikomitee koosolekul juba arutatud.

2. Eesistuja teavitab apellatsioonikomitee liikmeid kirjaliku menetluse tulemustest viivitamata ja mitte hiljem kui 14 kalendripäeva pärast tähtaega.

Artikkel 8

Sekretariaaditeenused

Komisjon tagab apellatsioonikomiteele sekretariaaditeenused.

Artikkel 9

Koosoleku protokoll ja protokolli kokkuvõte

1. Vastavalt määruse (EL) nr 182/2011 artikli 3 lõikele 6 vastutab eesistuja iga koosoleku protokollimise eest. Apellatsioonikomitee liikmetel on õigus nõuda oma arvamuse ülesmärkimist protokollis. Eesistuja saadab protokolli apellatsioonikomitee liikmetele viivitamata ja mitte hiljem kui üks kuu pärast koosolekut.

Apellatsioonikomitee liikmed saadavad oma võimalikud märkused protokolli kavandi kohta eesistujale kirjalikult. Lahkarvamuste korral arutab küsimust apellatsioonikomitee. Lahkarvamuse püsides esitatakse asjaomased märkused protokolli lisana.

2. Vastavalt määruse (EL) nr 182/2011 artiklile 10 vastutab eesistuja protokolli kokkuvõtte koostamise eest, milles kirjeldatakse lühidalt kõiki päevakorrapunkte ja hääletamise tulemusi kõigi apellatsioonikomiteele esitatud rakendusaktide eelnõude kohta. Protokolli kokkuvõttes ei mainita apellatsioonikomitee aruteludel esitatud liikmete individuaalseid arvamusi.

Artikkel 10

Osavõtjate nimekiri

Komitee eesistuja koostab igal koosolekul osavõtjate nimekirja, märkides sellesse ametiasutused ja organisatsioonid, mille koosseisu liikmesriikide poolt neid esindama määratud isikud kuuluvad.

Artikkel 11

Kirjavahetus

1. Apellatsioonikomiteele saadetavad kirjad esitatakse Euroopa Komisjonile märkega edastata need apellatsioonikomitee eesistujale.

2. Kirjad apellatsioonikomitee liikmetele saadetakse alalistele esindustele. Peale selle võib kirju saata otse isikutele, kelle liikmesriigid on määranud neid apellatsioonikomitees esindama.

3. Alalised esindused ja komisjon võivad kirjavahetuseks teatada konkreetse keskse elektronpostiaadressi.

Artikkel 12

Juurdepääs dokumentidele ja konfidentsiaalsus

1. Juurdepääsuõigus apellatsioonikomitee dokumentidele antakse vastavalt Euroopa Parlamendi ja nõukogu määrusele (EÜ) nr 1049/2001 (2). Vastavalt otsusega 2001/937/EÜ, ESTÜ, Euratom (3) muudetud töökorrale otsustab nimetatud dokumentidele juurdepääsuõiguse andmise komisjon. Kui taotlus on adresseeritud liikmesriigile, kohaldab asjaomane liikmesriik määruse (EÜ) nr 1049/2001 artiklit 5.

2. Apellatsioonikomitee arutelud on konfidentsiaalsed.

3. Apellatsioonikomitee liikmetele ja kolmandate isikute esindajatele esitatud dokumendid on konfidentsiaalsed, välja arvatud juhul, kui kõnealustele dokumentidele on antud juurdepääsuõigus vastavalt lõikele 1 või on komisjon need muul viisil avalikustanud.

4. Apellatsioonikomitee liikmed ja kolmandate isikute esindajad on kohustatud täitma käesolevas artiklis sätestatud konfidentsiaalsusnõuet. Eesistuja tagab, et kolmandate isikute esindajad on teadlikud neile esitatavatest konfidentsiaalsusnõuetest.

Artikkel 13

Isikuandmete kaitse

Apellatsioonikomitee töötleb isikuandmeid kooskõlas Euroopa Parlamendi ja nõukogu määrusega (EÜ) nr 45/2001, (4) eesistuja vastutusel, kes toimib vastutava töötlejana nimetatud määruse artikli 2 punkti d tähenduses.

Artikkel 14

Läbivaatamine

Komisjon hindab käesoleva korra toimimist 2014. aasta aprilliks ja võib teha ettepaneku selle läbivaatamiseks.

(1) ELT L 55, 28.2.2011, lk 13.

(2) EÜT L 145, 31.5.2001, lk 43.

(3) EÜT L 345, 29.12.2001, lk 94.

(4) EÜT L 8, 12.1.2001, lk 1.